**Réthymnon arkeologinen museo** (kreik. Αρχαιολογικό Μουσείο Ρεθύμνου, *Archaiologikó Mouseío Rethýmnou*) on arkeologinen museo Réthymnon kaupungissa Kreetan saarella Kreikassa. Se esittelee löytöjä Réthymnon alueyksikön alueelta pääosin minolaiselta ja antiikin ajalta.

Historia ja rakennus
--------------------

Museon kokoelmat saivat alkunsa 1800-luvun jälkipuoliskolla. Se toimi alun perin rakennuksessa Réthymnon vanhassakaupungissa. Vuonna 1954 se siirrettiin kaupungin venetsialaisaikaiseen loggiaan. Vuosina 1991–2015 museo toimi puolestaan Réthymnon linnoituksen eli Fortétzan pääporttia vastapäätä olevassa viisikulmaisessa ravelliinissa.

Nykyisin museo toimii Réthymnon vanhassakaupungissa Plateía Mikrasiatón -aukion (Vähäaasialaisten aukio) kaakkoiskulmassa sijaitsevassa vanhassa Pyhän Franciscuksen (*Ágios Fragkískos*) kirkossa. Järjestely on tilapäinen, ja museolle on tarkoitus rakentaa uusi rakennus. Kirkko oli alun perin osa fransiskaaniluostaria, jonka arvellaan olleen Barozzin perheen vuonna 1530 rakennuttama. Se kunnostettiin museoksi vuosina 2003–2005.

Kokoelmat
---------

Museon kokoelmiin kuuluu muun muassa neoliittisen kauden (3500–2900 eaa.) ja varhaisen minolaisen kauden (EM, 2800–2100 eaa.) löytöjä muun muassa Melidónin luolasta ja Geránista; keskiminolaisen kauden (MM, 2100–1600 eaa.) löytöjä Apodoúloun ja Monastirákin asutuksista sekä Vrýsinaksen vuorenhuippupyhäköstä; myöhäisminolaisen kauden (LM, 1600–1100 eaa.) hautalöytöjä ennen kaikkea Arménoin hautausmaalta; geometrisen ja arkaaisen kauden löytöjä Eleuthernan ja Aksoksen kaupungeista; sekä klassisen, hellenistisen ja roomalaisen kauden löytöjä muun muassa Stavroménoksesta (antiikin Pantomatrion?) sekä Argyroúpolista eli antiikin Lappan kaupungista.

Merkittävimpiin museoesineisiin kuuluvat muun muassa minolaista pyhäkköä esittävä savinen pienoismalli Monastirákista noin ajalta 1800–1700 eaa.; Vrýsinaksesta löydetty uhripöytää esittävä kivinen pienoismalli, jossa on lineaari-A-kirjoitusta, noin ajalta 1700–1600 eaa.; Stavroménoksesta löydetty pyksis-lävikkö, joka on koristeltu spiraali- ja kukka-aiheilla, noin ajalta 1500–1450 eaa.; Arménoista löydetty larnaks eli hauta-arkku, jonka koristelussa on metsästysaiheita, noin ajalta 1320–1200 eaa.; minolaista jumalatarta esittävä figuriini Pagkalochórista noin ajalta 1320–1200 eaa.; Eleuthernasta löydetty marmorinen hautastele, jonka reliefi esittää sotilasta kilpineen, noin ajalta 550–500 eaa.; Aksoksesta löydetty arkaainen terrakottainen naisfiguriinin pää noin ajalta 530 eaa.; sekä Lappasta löydetty Afroditea esittävä marmoriveistos, joka on roomalainen kopio alkuperäisestä kreikkalaisesta veistoksesta, 100-luvulta jaa. Museon kokoelmiin kuuluu löytöjä myös bysanttilaiselta keskiajalta.

### Kuvia

* Museon kokoelmia.Museon kokoelmia.
* Museon kokoelmia.Museon kokoelmia.
* Museon kokoelmia.Museon kokoelmia.
* Minolaisen kauden löytöjä Chamalévristä.Minolaisen kauden löytöjä Chamalévristä.
* Larnaks, Arménoi, EM-kausi.Larnaks, Arménoi, EM-kausi.
* Larnaks, LM-kausi.Larnaks, LM-kausi.
* Protogeometrisen ja geometrisen kauden löytöjä.Protogeometrisen ja geometrisen kauden löytöjä.
* Piirtokirjoitus arkaaisella aakkostolla, Eleutherna, n. 600–450 eaa.Piirtokirjoitus arkaaisella aakkostolla, Eleutherna, n. 600–450 eaa.
* Veistoksia hellenistiseltä ja roomalaiselta kaudelta.Veistoksia hellenistiseltä ja roomalaiselta kaudelta.
* Afroditen patsas Lappasta, 100-luku jaa.Afroditen patsas Lappasta, 100-luku jaa.
* Löytöjä Stavroménoksesta, 1.–4. vuosisata jaa.Löytöjä Stavroménoksesta, 1.–4. vuosisata jaa.
* Bysanttilaisen ajan jäänteitä.Bysanttilaisen ajan jäänteitä.

Lähteet
-------

1. 1 2 3  Αρχαιολογικό Μουσείο Ρεθύμνου: Ιστορικό Υπουργείο Πολιτισμού και Αθλητισμού.  Arkistoitu 4.3.2016. Viitattu 8.6.2020.
2. ↑  Αρχαιολογικό Μουσείο Ρεθύμνου: Περιγραφή Υπουργείο Πολιτισμού και Αθλητισμού.  Arkistoitu 7.3.2011. Viitattu 8.6.2020.
3. 1 2  Archaeological Museum of Rethymnon *Cretan Beaches*. Viitattu 8.6.2020.
4. 1 2 3  Archaeological Museum of Rethymno *Greek Travel Pages*. Viitattu 8.6.2020.
5. ↑  Όλη η ιστορία της Κρήτης στο ναό του Αγίου Φραγκίσκου *Dogma*.  6.8.2016. Viitattu 2.12.2022. (kreikaksi)
6. 1 2  Rethymno Archaeological Museum *InterKriti*. Viitattu 8.6.2020.

Aiheesta muualla
----------------

* Kuvia tai muita tiedostoja aiheesta **Réthymnon arkeologinen museo** Wikimedia Commonsissa